**Trieda *Mucuki*** (jap. : 睦月型 *Mucuki-gata*) pozostávala z dvanástich „torpédoborcov prvej triedy" (等駆逐艦 *ittó kučikukan*) imperiálneho loďstva, postavených v rokoch 1924 až 1927. Jednotky triedy *Mucuki* nadväzovali na predchádzajúcu triedu *Kamikaze*, ale odlišovali sa niekoľkými zmenami. Počas druhej svetovej vojny už boli zastarané a tak slúžili hlavne ako sprievodné plavidlá a rýchle transportéry.

Všetkých dvanásť jednotiek bolo stratených počas bojov v Pacifiku. Deväť z nich mali na svedomí lietadlá, dve lode boli potopené pri stretoch s americkými hladinovými plavidlami (*Nagacuki* bol následne dorazený lietadlami) a jedna jednotka padla za obeť ponorke.

Vývoj a konštrukcia
-------------------

Torpédoborec *Močizuki* ukazuje charakteristickú siluetu torpédoborcov triedy *Mucuki* s dvomi (ešte odkrytými) torpédometmi a prehnutím provy. Číslo 23 na prove zaraďuje *Močizuki* do 23. divízie torpédoborcov, zatiaľ čo 「キヅチモ」 je sprava doľava katakanou napísané meno lode.
Stavba torpédoborcov triedy *Mucuki* bola financovaná z financií rozpočtového roku 1923.

Trieda *Mucuki* vychádzala z predchádzajúcej triedy *Kamikaze* a bola zároveň poslednou triedou japonských torpédoborcov, pred zavedením „špeciálnych torpédoborcov" (特型駆逐艦 *Tokugata kučikukan*) triedy *Fubuki*. Od predchádzajúcej triedy *Kamikaze* sa *Mucuki* líšili hlavne tvarovaním provy (ktorú prevzali aj nasledujúce triedy „špeciálnych torpédoborcov"), torpédovou výzbrojou a usporiadaním mostíku.

### Mostík

Hlavná nástavba mala štyri úrovne: dolné poschodie na hornej palube (jap. 上部甲板 *džóbu kanpan*), druhé poschodie hornej mostíkovej paluby (jap. 上部艦橋 *džóbu kankjó*), mostík (jap. 羅針艦橋 *rašin kankjó*) a plošinu so svetlometom a diaľkomerom. Guľomety boli oproti *Kamikaze* presunuté z mostíku o jednu palubu nižšie na hornú mostíkovú palubu. Otvorený mostík mal prednú stenu chránenú plechom a presklenými oknami. Nad prednou časťou mostíka bola kostra, cez ktorú sa ako ochrana pred nepriaznivým počasím dala natiahnuť plachta. Zmenila sa takisto plošina s dvojmetrovým stereoskopickým diaľkomerom na mostíku, ktorá pri triede *Mucuki* niesla dva 30cm svetlomety.

### Pohon

Pohon väčšiny jednotiek triedy *Mucuki* zaisťovali dve sústavy parných turbín *Kanpon*. Len *Jajoi* a *Nagacuki* boli vybavené importovanými turbínami s rovnakým výkonom: *Jajoi* turbínami Zoelly a *Nagacuki* turbínami Rateau.

Každá zostava turbín *Kanpon* (obdobne Zoelly a Rateau) bola zložená z jednej vysokotlakovej a jednej nízkotlakovej turbíny, ktoré cez prevodovku poháňali jeden hriadeľ. Každá zostava mala výkon 19 250 k (14 158,4 kW) pri 400 otáčkach lodnej vrtule za minútu. Vysokotlakové turbíny mali každá navyše dva stupne kvôli plavbe cestovnou rýchlosťou, a ktoré boli pri plavbe maximálnou rýchlosťou vynechané.

Nasýtenú paru turbínam dodávali štyri vodotrubné kotle *Ro-gó Kanpon šiki*, pričom predný komín odvádzal splodiny z 1. a 2. a zadný komín z 3. a 4. kotla.

### Výzbroj

Namiesto troch dvojhlavňových 533mm torpédometov modelu 1921, aké niesla trieda *Kamikaze*, boli použité dva trojhlavňové nezakrytované otočné 610mm torpédomety modelu 1923. Po prvýkrát sa tak na japonských torpédoborcoch objavila torpéda kalibru 610 milimetrov, konkrétne typ 8. Neskôr mohli tieto torpédomety používať aj torpéda typu 93 – známe ako „dlhá kopija". Jeden torpédomet bol umiestnený pred mostíkom a druhý vzadu medzi platformou svetlometu za druhým komínom a zadnou nástavbou so 120mm kanónmi. Hlavná hlavňová výzbroj aj jej rozmiestnenie zostalo zhodné ako pri triede *Kamikaze*, teda jeden 120mm kanón model 1914 na prednej palube, druhý na nadstavbe medzi komínmi a zostávajúce dva na zadnej nadstavbe.

Neskoršie modifikácie
---------------------

Pri incidente 4. loďstva v roku 1935 bolo niekoľko torpédoborcov triedy *Mucuki* poškodených v tajfúne. To viedlo v rokoch 1936 až 1937 k posilneniu konštrukcie a k zakrytovaniu torpédometov. Rovnako mostík bol zaguľatený a zakrytovaný: pôvodnú voliteľnú strechu z plátna natiahnutého cez kovovú konštrukciu nahradila pevná strecha.

Počas vojny boli na prežívajúcich jednotkách montované radary a bola posilňovaná protilietadlová výzbroj na úkor 120mm diel a torpédometov. Napríklad *Uzuki* k 31. augustu 1944 niesol nasledujúcu výzbroj:

* 2 x 120 mm/45
* 3 x 610mm torpédomet (1xIII)
* 16 x 25 mm/60 typu 96 (2xIII, 2xII, 6xI)
* 2 vrhače hlbinných púm
* 1 prehľadový radar proti vzdušným cieľom 13 Gó

Pomenovanie lodí triedy *Mucuki*
--------------------------------

Torpédoborce triedy *Mucuki* boli spočiatku značené nepárnym číslom (napríklad 第十九号駆逐艦 *Dai-džúkjú-gó kučikukan* ~ „torpédoborec č. 19"), pretože párne čísla boli vyhradené pre „torpédoborce druhej triedy" (二等駆逐艦 *nitó kučikukan*). Spolu s triedou *Mucuki* sa ale už žiadne torpédoborce druhej triedy nestavali (trieda *Wakatake* bola posledná) a tak bolo od tohto systému upustené a po „torpédoborci č. 27" nasledoval „torpédoborec č. 28". V auguste 1928 došlo k premenovaniu, kedy boli jednotkám pridelené mená mesiacov lunisolárneho kalendára, prípadne mená súvisiacimi s Mesiacom.

Jednotky triedy *Mucuki*
------------------------

| Číslo | Meno | Lodenice | Položenie kýlu | Spustenie | Prijatie do služby | Osud |
| --- | --- | --- | --- | --- | --- | --- |
| 19 | *Mucuki*(睦月) | arzenál Sasebo | 1924-05-2121. mája 1924 | 1925-07-2323. júla 1925 | 1926-03-2525. marca 1926 | 1942-08-2525. augusta 1942 potopený bombardérmi USAAF pri Šalamúnových ostrovoch |
| 21 | *Kisaragi*(如月) | arzenál Maizuru | 1924-06-033. júna 1924 | 1925-06-055. júna 1925 | 1925-12-2121. decembra 1925 | 1941-12-1111. decembra 1941 potopený lietadlami USMC pri atole Wake |
| 23 | *Jajoi*(彌生) | Uraga, Jokosuka | 1924-01-1111. januára 1924 | 1925-07-1111. júla 1925 | 1926-08-2828. augusta 1926 | 1942-09-1111. septembra 1942 potopený lietadlami USAAF v Šalamúnovom mori |
| 25 | *Uzuki*(卯月) | Išikawadžima, Tokio | 1924-01-1111. januára 1924 | 1925-10-1515. októbra 1925 | 1926-09-1414. septembra 1926 | 1944-12-1212. decembra 1944 potopený americkými torpédovými člnmi pri západnom pobreží Leyte |
| 27 | *Sacuki*(皐月) | Fudžinagata, Ósaka | 1924-12-011. decembra 1924 | 1925-03-2525. marca 1925 | 1925-11-1515. novembra 1925 | 1944-09-2121. septembra 1944 potopený lietadlami TF 38 v Manilskej zátoke |
| 28 | *Minazuki*(水無月) | Uraga, Jokosuka | 1925-03-2424. marca 1925 | 1926-05-2525. mája 1926 | 1927-03-2222. marca 1927 | 1944-06-066. júna 1944 potopený ponorkou USS *Harder* v Suluskom mori |
| 29 | *Fumizuki*(文月) | Fudžinagata, Ósaka | 1924-10-2020. októbra 1924 | 1926-02-1616. februára 1926 | 1926-07-033. júla 1926 | 1944-02-1818. februára 1944 potopený americkými palubnými lietadlami na Truku počas operácie Hailstorm |
| 30 | *Nagacuki*(長月) | Išikawadžima, Tokio | 1925-04-1616. apríla 1925 | 1926-10-066. októbra 1926 | 1927-04-3030. apríla 1927 | 1943-07-066. júla 1943 poškodený počas bitky v zálive Kula, nabehol na breh a následne bol zničený americkými lietadlami |
| 31 | *Kikizuki*(菊月) | arzenál Maizuru | 1925-06-1515. júna 1925 | 1926-05-1515. mája 1926 | 1926-11-2020. novembra 1926 | 1942-05-044. mája 1942 potopený lietadlami z USS *Yorktown* pri Tulagi |
| 32 | *Mikazuki*(三日月) | arzenál Sasebo | 1925-08-2121. augusta 1925 | 1926-07-1212. júla 1926 | 1927-05-077. mája 1927 | 1943-07-2828. júla 1943 potopený lietadlami USAAF pri myse Gloucester (Nová Británia) po predchádzajúcom nabehnutí na plytčinu. |
| 33 | *Močizuki*(望月) | Uraga, Jokosuka | 1926-03-2323. marca 1926 | 1927-04-2828. apríla 1927 | 1927-10-3131. októbra 1927 | 1943-10-2424. októbra 1943 potopený Catalinami US Navy pri juhovýchodnom pobreží Novej Británie |
| 34 | *Júzuki*(夕月) | Fudžinagata, Ósaka | 1926-11-2727. novembra 1926 | 1927-03-044. marca 1927 | 1927-07-2525. júla 1927 | 1944-12-1212. decembra 1944 potopený lietadlami USMC severovýchodne od Cebu |

Literatúra
----------

* 駆逐艦 秋月型・松型・橘型・睦月型・神風型・峯風型. [s.l.] : 光人社, 1997. (日本海軍艦艇写真集 (Warships of the Imperial Japanese Navy); sv. 18.)
* 図解 日本の駆逐艦 (Mechanism of Japanese Destroyers). [s.l.] : 光人社, 1999. (図解・軍艦シリーズ; sv. 4.)

Iné projekty
------------

Commons
* Spolupracuj na Commons Commons ponúka multimediálne súbory na tému **Mucuki (trieda lodí)**

Zdroj
-----

*Tento článok je čiastočný alebo úplný preklad článku Třída Mucuki na českej Wikipédii.*